Kristian Jensen (V), 2008-11-20:
Der er for mig at se ingen tvivl om, at det er et område, som mange danskere følger med stor spænding, nemlig hvordan det går med mulighederne for at kunne trække sine tab fra, fordi vi netop har set, at aktiemarkedet har bevæget sig meget op og ned.
Og netop fordi det har bevæget sig så voldsomt op og ned, kan jeg også godt forstå de ordførere, der gerne vil have en nærmere belysning af, hvordan virkningerne så vil være i forhold til provenuet.
Derfor skal jeg gerne vende tilbage til udvalget med svar på alle de spørgsmål, der måtte være.
Det tror jeg faktisk er nemmere at ordne i udvalgsarbejdet end her.
Men jeg bliver alligevel nødt til at kommentere nogle af hr. Frank Aaens betragtninger, i tilfælde af at der måtte være nogle, der skulle sidde med den vildfarelse, at hr. Frank Aaen havde ret i sine indtryk.
Først og fremmest skaber hr. Frank Aaen det indtryk, at det er helt nyt, at man nu skal kunne trække sine tab på aktier fra.
Og han spørger, hvorfor man ikke har mulighed for at trække tab fra på boliger osv.
Se, det helt grundlæggende i dansk skatteret er, at vi har det princip, man kalder symmetri.
Når man har en beskatning af en aktiegevinst, er der også en fradragsret ved tab.
Hvis man har beskatning af gevinst ved renter, er der fradragsret for renteudgifter.
Sådan en symmetri er der generelt set i dansk beskatning.
Hvis man har beskatning af overskud i sin virksomhed, der er drevet som et personligt selskab, har man fradrag for det underskud, der måtte være i anden indtægt.
Her har vi så en situation, hvor der er beskatning af gevinst ved aktier, og derfor er der også - jævnfør princippet om symmetri fradrag, når man har tab.
I øjeblikket er det begrænset til, hvis det er børsnoterede aktier, at man skal fratrække tabet i fremtidige gevinster på andre børsnoterede aktier.
Det, som lovforslaget her ændrer ved, er altså ikke, om der er fradrag for tab.
Det er alene, om det fradrag kan anvendes kun i andre aktiegevinster, eller om der også kan fradrages i anden indkomst og i forbindelse med den beskatning.
Så det er ikke et spørgsmål om, at man får et større fradrag eller et andet og mere værdifuldt fradrag.
Det er kun et spørgsmål om, at man får fradraget lidt tidligere, fordi man i givet fald ikke skal vente på, at man investerer i andre aktier, der så giver en gevinst, hvor man kan bruge fradraget.
Derfor er det ganske enkelt ikke rigtigt, når hr. Frank Aaen stiller det op, som om det er noget helt specielt og nyt, at man kan trække tab fra.
Det kan man i forvejen.
Vi udvider muligheden for, i hvilken indkomstgruppe man kan trække det fra, så vi ligestiller unoterede aktier og børsnoterede aktier.
For de øger faktisk deres udgiftsniveau i 2009.
Der kan være nogle steder, hvor de omprioriterer.
Men når man ser på, hvad kommunerne har kommune for kommune i budgettet for 2009, og sammenholder det med, hvad de har i budgettet for indeværende år, fremgår det, at budgettet stiger.
Det stiger på drift, og det stiger på anlæg.
Jeg kender nok kommunalpolitikere til at vide, at det selvfølgelig ikke er nok til at opfylde alle deres ønsker, og derfor bliver de en gang imellem nødt til at foretage omprioriteringer.
Derfor er der ikke de nedskæringer, hr. Frank Aaen nævnte.
Endelig vil jeg bare sige, at jeg håber, at lovforslaget bliver vedtaget, også fordi vi med lovforslaget her får lavet en indberetningsordning, sådan at både aktiekøb og aktiesalg bliver indberettet.
Det vil dermed være nemmere for skattemyndighederne at kunne indrette selvangivelsen sådan, at flest mulige oplysninger er fortrykt, og dermed fortsætte den forenkling af selve skatteindberetningen, som SKAT har været i gang med i flere år.